PhDr. **Ladislav Hagara**, PhD. (\* 15. január 1944, Nováky) je popredný slovenský mykológ, spisovateľ a autor mykologických publikácií.

Životopis
---------

Štúdium žurnalistiky na Filozofickej fakulte Univerzity Komenského ukončil v roku 1968 prácou na tému *Publicistika v obnovených Slovenských pohľadoch (1881–1900)*. Neskôr pracoval ako redaktor a riaditeľ vydavateľstva, nakoľko výkon povolania novinára mu z ideologických dôvodov nebol umožnený (na základe článkov namierených proti vstupu vojsk Varšavskej zmluvy na územie Československa v roku 1968 bol vedený vo zväzkoch ŠTB ako „nepriateľská osoba"). Roku 1979 získal titul PhDr. v odbore československé dejiny, zameranie na novinárstvo. V roku 2003 obhájil dizertačnú prácu na tému *Rod Hyphodontia na Slovensku (Basidiomycota, Corticiaceae)*.

Je autorom viacerých sociálne ladených poviedok, románov z prostredia slovenských výskumných inštitúcií, ako aj mnohých praktických a vedecko-náučných mykologických publikácií. Z jeho atlasov húb sa predalo viac než pol milióna výtlačkov. Vyšli knižne v 35 vydaniach (popri slovenčine aj v češtine, francúzštine, nemčine, holandčine a maďarčine) a zahŕňajú aj Ottovu encyklopédiu húb, najrozsiahlejší a najkompletnejší doposiaľ vydaný atlas húb rastúcich na území SR s 4200 fotografiami a popismi 3500 druhov. Pre viac než 1000 z vyššie uvedených druhov tiež zaviedol nové slovenské názvy. V rámci svojej vedeckej mykologickej činnosti zozbieral a odborne spracoval viac než 15 000 herbárových položiek húb, ktoré tvoria rozsiahly zdrojový materiál k mykoflóre Slovenska, čím sa radí medzi najvýznamnejších európskych mykológov. V roku 1990 opísal a publikoval novú varietu strmuľky lievikovitej: Clitocybe gibba var. adstringens (zvieravá, príkra). Štandardnou autorskou skratkou využívanou pri citáciách botanických názvov, ktoré tento autor vytvoril a publikoval, je *Hagara*. Patrí tiež medzi popredných fotografov húb.

Ladislav Hagara je členom Spolku slovenských spisovateľov. V roku 1998 sa stal predsedom Spoločnosti na výskum húb, je členom (a medzi rokmi 2015 a 2018 aj predsedom) Slovenskej mykologickej spoločnosti SAV, ako aj mykologických spoločností v Česku, Rakúsku a Nemecku.

Tvorba
------

### Beletria

* 1976: Ladislav Hagara: *Matej Hrebenda: Vlastný životopis*
* 1979: Ladislav Hagara: *Kroky času*
* 1984: Ladislav Hagara: *Arzén*
* 1987: Ladislav Hagara: *Slnovrat*
* 1990: Ladislav Hagara: *Blíženci*
* 1990: Ladislav Hagara: *Uzly*

### Mykologické publikácie

* 1987: Ladislav Hagara: *Atlas húb*
* 1992: Ladislav Hagara: *Huby dvojníky*
* 2005: Ladislav Hagara, Jiří Bajer, Vladimír Antonín: *Veľký atlas húb*
* 2006: Ladislav Hagara: *Huby – Atlas*
* 2014: Ladislav Hagara: *Ottova encyklopédia húb*
* 2018: Ladislav Hagara, Oldřich Jindřich, Aleš Vít: *Huby – Atlas jedlých húb s osvedčenými receptami*

Ocenenia
--------

* Prémia Slovenského literárneho fondu za román *Arzén* (1984)
* Zlatá medaila Slovenského zväzu žien za román *Arzén* (1985)

Referencie
----------

1. 1 2 3 4 5   *Ladislav Hagara* [online]. Slovenské literárne centrum, [cit. 2023-12-28]. Dostupné online.
2. ↑   *Absolventi* [online]. Bratislava: Univerzita Komenského, [cit. 2023-12-29]. Dostupné online.
3. 1 2  JANITOR, Anton. PhDr. Ladislav Hagara, PhD. sedemdesiatpäťročný. *Spravodajca Slovenskej mykologickej spoločnosti*, december 2019, čís. 51, s. 19-27. Dostupné online [cit. 2023-12-28]. ISSN 1335-7689.
4. ↑   *Ottova encyklopédia húb* [online]. Martinus, [cit. 2023-12-28]. Dostupné online.
5. ↑   *Clitocybe gibba var. adstringens Hagara* [online]. Index Fungorum, [cit. 2023-12-28]. Dostupné online. (po anglicky)
6. ↑   *Hagara, Ladislav (1944-)* [online]. International Plant Names Index, [cit. 2023-12-28]. Dostupné online. (po anglicky)
7. ↑   *Ladislav Hagara: Huby nielen ako hobby* [online]. Veda na dosah CVTISR, [cit. 2023-12-28]. Dostupné online.

Autoritné údaje: